**Broj: 01-076/23-6671**

**Podgorica, 28.12.2023. godine**

**Klub poslanika „Demokratske unije Albanaca i Hrvatske građanske inicijative“**

**Poslanik, g-din Adrijan Vuksanović**

**POSLANIČKO PITANJE**

Poštovani predsjedniče Vlade Crne Gore,

U ime Kluba zastupnika Demokratske unije Albanaca i Hrvatske građanske inicijative, zanima me na koji način ćete sprovesti Program Evropa sad 2?

**ODGOVOR**

Uvaženi poslaniče Vuksanović,

U uspjeh programa Evropa sad 1, mnogi koji sjede u skupštinskim klupama nisu vjerovali. Ali vjerovali su građani koji su nam dali povjerenje da sprovedemo i Evropu sad 2.

Evropa sad 1 postigla je sve ciljeve na kojima je bila bazirana:

- unaprijeđen je standard građana kroz povećanje minimalne zarade i prosječne zarade;

- smanjeno je poresko opterećenje na rad kao najznačajniji trošak za poslodavca;

- povećani su prihodi budžeta i drastično smanjena „siva ekonomija“ na tržištu rada čemu svjedoči smanjenje stope nezaposlenosti i povećanje prihoda od poreza i doprinosa na zarade.

Upravo to potvrđuje i nezavisna analiza urađena od eksperata angažovanih od Međunarodne organizacije rada na temu „Evaluacija reforme minimalne zarade i poreza na dohodak fizičkih lica u Crnoj Gori iz 2022. godine (Dr. Peter Haan, Profesor ekonomije, DIW i FU Berlin; Dr. Christian Traxler, Profesor ekonomije, Hertie School).

Kao što smo sproveli program Evropa sad 1 tako ćemo sprovesti i Evropu sad 2. Sprovešćemo je zbog građana, privrede i zajedničkog budžeta svih nas.

Evropa sad 2 je već sastavni dio Predloga budžeta za 2024. godinu i sa svojom implementacijom otpočinje za par dana. Prva mjera Evropa sad 2 programa je: povećanje minimalne penzije na 450€ što predstavlja rast od 52%. Benefit Evrope sad 2 već sa januarskom penzijom osjetiće preko 74 000 naših penzionera, koji su usljed inflacije u prethodnom periodu bili posebno pogođeni. Ovim vraćamo dug i pokazujemo solidarnost prema našim najstarijim građanima koji su ovu zemlju gradili a kojima nisu stvoreni uslovi za dostojanstven život u starosti kada im je to i najpotrebnije.

Kako su se prema penzionerima odnosile prethodne Vlade govore podaci:

minimalna penzija u 2016. godini iznosila je 121,92€, u 2017. godini 122,83€, u 2018. 125,63€ u 2019. godini 128,14€.

U svim tim godinama, uz minimalnu zaradu koja je iznosila oko 200€ Crna Gora je imala deficit budžeta od preko 3% i javni dug koji je sa 2,5 milijardi koliko je iznosio u 2016. godini povećan na 4,5 milijardi u 2020. godini. Enormno zaduživanje nije bilo dovoljno da kreatori politike dio tog zaduženja usmjere na podizanje kvaliteta života svojih građana.

Zato je ovo prva mjera Evropa sad 2 programa, samo nepuna dva mjeseca od formiranja ove Vlade i to na potpuno fiskalno odgovoran i održiv način.

Sva spinovanja naše političke konkurencije, da će se bilo koja mjera finansirati iz zaduženja, prodajom Elektroprivrede Crne Gore, povećanjem opšte stope PDV-a i dr. pokazala se apsolutno netačnom.

Umjesto toga, predložili smo Budžet za 2024. godinu kojim jedan cent zaduženja neće ići na finansiranje tekućih obaveza već isključivo za vraćanje starih dugova i finansiranje kapitalnih projekata kojim generišemo novu ekonomsku vrijednost.

Odgovorno prema javnim finansijama odniijećemo se i kada su u pitanju sve druge mjere ovog programa a to su: povećanje minimalne i prosječne zarade i skraćenje radnog vremena. Nijedna od ovih mjera neće ići na štetu poslodavcima niti državnom budžetu. U duhu socijalnog dijaloga, što je i zakonom propisana obaveza, sa socijalnim partnerima biće razmatrane i predložene izmjene svih zakonskih propisa kako bi stvorili pretpostavke da predviđene reforme budu sprovedene u roku koji sam više puta pomenuo.

Ova Vlada je imala samo mjesec i po dana da predloži Budžet za narednu godinu. Naravno da je to nedovoljno da taj budžet reflektuje viziju i politike ove Vlade, zato ćemo odmah u I kvartalu naredne godine otpočeti sa radom na pripremi Fiskalne strategije.

Fiskalnu strategiju Crna Gora nema već dvije i po godine, pa ni ne čudi što se prethodna Vlada zadužila po najvećoj kamatnoj stopi u istoriji budući da nijedan investitor ne vidi kao kredibilnog partnera državu koja nema svoje fiskalne planove i pregled reformi za period trajanja mandata jedne Vlade.

S poštovanjem,

**PREDSJEDNIK**

**mr Milojko Spajić**